1-1-1

ส่วนที่ 1

ข้อมูลสรุป (Executive Summary)

บริษัท แชงกรี-ลา โฮเต็ล จำกัด (มหาชน) ประกอบธุรกิจหลักด้านโรงแรม เพื่อให้เช่าที่พักอาศัย
จำหน่ายอาหารและเครื่องดื่ม การประชุมและการจัดเลี้ยง พร้อมทั้งให้บริการอื่นๆ
อันเกี่ยวเนื่องกับธุรกิจโรงแรม

โรงแรมมีจุดเด่น คือ เป็นโรงแรมระดับห้าดาวที่อยู่ริมแม่น้ำแห่งเดียวที่ตั้งอยู่ติดสถานีรถไฟฟ้า
และมีจำนวนห้องพักมากที่สุด รวมทั้งมีห้องจัดประชุม สัมมนา
ห้องแสดงสินค้าจำนวนมากเพียงพอสำหรับความต้องการของลูกค้า
และมีสถานที่สวยงามสามารถดึงดูดนักท่องเที่ยวได้

ผลประกอบการ

ในรอบระยะเวลาบัญชีสิ้นสุด ณ วันที่ 31 ธันวาคม 2546 บริษัทมีกำไรก่อนรายการพิเศษ
ดอกเบี้ยจ่ายและภาษีเงินได้จำนวน 371.72 ล้านบาท ลดลงจากปี 2545 ซึ่งมีกำไร 446.57
ล้านบาท และมีกำไรสุทธิหลังรายการพิเศษ ดอกเบี้ยจ่ายและภาษีเงินได้เป็นจำนวน 234.03
ล้านบาท ลดลงจากปี 2545 ซึ่งมีกำไรสุทธิจำนวน 429.77 ล้านบาท ทำให้กำไรสุทธิต่อหุ้นของปี
2546 เท่ากับ 1.80 บาท ในขณะที่ปี 2545 เท่ากับ 3.31 บาท

การดำเนินงานของโรงแรม

ในปี 2546 บริษัทมีรายได้รวมจากการประกอบกิจการจำนวน 1,371.02 ล้านบาท
ลดลงจากปีก่อนจำนวน 88.38 ล้านบาทหรือคิดเป็นร้อยละ 6.06 โดยมีอัตราการเข้าพักร้อยละ
57.2 และมีอัตราค่าห้องพักถัวเฉลี่ยห้องละ 4,281 บาท รายได้ค่าห้องพักมีจำนวน 712.03
ล้านบาท ซึ่งลดลงจากปีก่อนจำนวน 20.90 ล้านบาทหรือคิดเป็นร้อยละ 2.85
ซึ่งเป็นผลจากจำนวนลูกค้าในกลุ่มหลักได้แก่ Wholesale, Volume Corporate, Rack,
Corporate Meetings และอื่นๆลดลง โรงแรมมีรายได้จากค่าอาหารและเครื่องดื่ม 566.87
ล้านบาท ลดลงจากปีก่อน 59.36 ล้านบาทหรือคิดเป็นร้อยละ 9.48
เนื่องจากจำนวนผู้มาใช้บริการลดลง 92,647 รายหรือคิดเป็นร้อยละ 9.63
รายได้ค่าอาหารและเครื่องดื่มถัวเฉลี่ยต่อลูกค้าหนึ่งรายลดลงจาก 601 บาทในปี 2545 เหลือ 598
บาทในปี 2546 นอกจากนี้ รายได้จากแผนกอื่นๆ ก็ลดลงจำนวน 8.12 ล้านบาท หรือคิดเป็นร้อยละ
8.10

การปรับปรุงห้องอาหารญี่ปุ่น “เอโดกิ้น”
และห้องอาหารค็อฟฟี่การ์เด้นใหม่ได้ดำเนินการเสร็จเรียบร้อยแล้วในเดือนพฤษภาคมและกันยายน
2546 ตามลำดับ ส่วนการก่อสร้างสปาของโรงแรมซึ่งได้เริ่มดำเนินการมาตั้งแต่ต้นเดือนธันวาคม
2546 คาดว่าจะแล้วเสร็จในเดือนพฤษภาคม 2547

ในช่วงระหว่างเดือนเมษายนถึงกรกฎาคม 2546
โรงแรมได้รับผลกระทบอย่างมากจากการระบาดของโรคทางเดินหายใจเฉียบพลันรุนแรง (SARS)
ทำให้การดำเนินธุรกิจเป็นไปด้วยความยากลำบาก แต่อย่างไรก็ตาม
ธุรกิจได้ฟื้นตัวอย่างรวดเร็วกว่าที่คาดการณ์ไว้
เนื่องจากความพยายามและความร่วมมือกับการท่องเที่ยวแห่งประเทศไทย (ททท.) นอกจากนี้
การที่โรงแรมได้รับคัดเลือกให้เป็นสถานที่จัดงานประชุมสุดยอดเจ้าหน้าที่ผู้บริหารเอเปค (APEC
CEO SUMMIT 2003)
ทำให้โรงแรมได้มีโอกาสประชาสัมพันธ์ให้ลูกค้าในต่างประเทศทราบว่าโรงแรมได้ทำการปรับปรุงห้องพักและห้องอาหารใหม่เรียบร้อยแล้ว

1-1-2

การลงทุน

ในปี 2546 โรงแรม Traders Yangon ซึ่งบริษัทถือหุ้นอยู่ในอัตราร้อยละ 22.22 มีรายได้ 4.86
ล้านเหรียญสหรัฐ ลดลงจากปีที่แล้วร้อยละ 1.4 มีอัตราการเข้าพักลดลงร้อยละ 1.9
ในขณะที่อัตราค่าห้องพักถัวเฉลี่ยเพิ่มขึ้นร้อยละ 2.7
ถึงแม้ว่าสถานการณ์การเมืองในสหภาพเมียนมาร์จะยังคงไม่เปลี่ยนแปลง อย่างไรก็ตาม
โรงแรมคาดว่าจะสามารถรักษาสถานภาพในด้านการแข่งขันไว้ได้เช่นที่ผ่านมา

ในช่วงไตรมาสสุดท้ายของปี 2546
คณะกรรมการได้มีมติอนุมัติให้เริ่มโครงการก่อสร้างโรงแรมใหม่อีกแห่งหนึ่งบนที่ดินเนื้อที่ 17
ไร่ของบริษัทที่ตั้งอยู่ที่จังหวัดเชียงใหม่ และในช่วงปลายปี 2546
บริษัทได้ดำเนินการออกแบบโครงการและแต่งตั้งสถาปนิกสำหรับโครงการแล้ว

แนวโน้มในอนาคต

หลังจากเกิดภาวะเศรษฐกิจตกต่ำอย่างรุนแรงในภูมิภาคเอเชียในช่วงการระบาดของโรค SARS
ประเทศไทยได้ฟื้นตัวอย่างรวดเร็วและแข็งแกร่งกว่าประเทศอื่นอีกหลายประเทศทั้งด้านตลาดการท่องเที่ยวและธุรกิจ
ทั้งนี้ ททท.คาดการณ์ว่าจะมีนักท่องเที่ยวเข้ามาในประเทศในปี 2547 ประมาณ 11 ล้านคน
หรือเพิ่มขึ้นจากปี 2546 ร้อยละ 13.6

โรงแรมได้มุ่งเน้นการโฆษณาและประชาสัมพันธ์ในเรื่องการเปิดตัวห้องพักและห้องอาหารที่เพิ่งได้รับการปรับปรุงเสร็จ
ไปยังลูกค้าทั้งในประเทศและต่างประเทศรวมทั้งกลุ่มนักท่องเที่ยวและกลุ่มประชุมสัมมนา

รายการส่งเสริมการขายของฝ่ายอาหารและเครื่องดื่มของโรงแรม “บัตรคลับแชงกรี-ลา”
ได้รับการตอบรับอย่างกว้างขวางและประสบความสำเร็จอย่างมากในปี 2546
ซึ่งรายการส่งเสริมการขายดังกล่าวจะเป็นกลยุทธ์ทางการตลาดที่สำคัญในการสร้างความผูกพันและจูงใจให้ลูกค้ากลับมาใช้บริการอย่างต่อเนื่องในปี
2547

รางวัลต่างๆ

ในปี 2546 โรงแรมแชงกรี-ลาได้รับการคัดเลือกให้เป็นโรงแรมดีเด่นในด้านต่างๆ ดังนี้

ด้านโรงแรม

-   เป็นโรงแรมที่ให้บริการดีที่สุด จากนิตยสาร The Sunday Times Travel Magazine UK

-   โรงแรมต่างประเทศที่ดีที่สุด จาก Daily Telegraph UK

-   โรงแรมห้าดาวที่ดีที่สุด จาก The American Academy of Hospitality Sciences

-   โรงแรมที่น่าเข้าพักที่ดีที่สุดแห่งหนึ่งของโลก จาก Gold List of Conde Nast Traveler

  ด้านห้องอาหาร

-   ห้องอาหารแอนเจลินีได้รับการคัดเลือกจากนิตยสาร “Bangkok Dining Guide”
    ให้เป็นห้องอาหารอิตาเลียนที่ดีที่สุดในกรุงทพมหานคร เป็นปีที่ 6 ติดต่อกัน

-   ห้องอาหาร NEXT2 Cafe and Terrace
    ได้รับคัดเลือกให้เป็นห้องอาหารที่ดีที่สุดสำหรับการสังสรรค์ของครอบครัวในช่วงเช้าถึงบ่ายของวันอาทิตย์จาก
    METRO Magazine